**Απόσπασμα Πρακτικού Νο. 32/2021 του Διοικητικού Συμβουλίου της**

«**ΠΛΑΙΣΙΟ COMPUTERS ΑΝΩΝΥΜΟΣ ΕΜΠΟΡΙΚΗ ΚΑΙ**

**ΒΙΟΜΗΧΑΝΙΚΗ ΕΤΑΙΡΕΙΑ ΗΛΕΚΤΡΟΝΙΚΩΝ ΥΠΟΛΟΓΙΣΤΩΝ**

**ΚΑΙ ΕΙΔΩΝ ΒΙΒΛΙΟΧΑΡΤΟΠΩΛΕΙΟΥ**»

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Στη Μαγούλα Αττικής και στην έδρα της Ανώνυμης Εταιρείας με την επωνυμία «ΠΛΑΙΣΙΟ COMPUTERS ΑΝΩΝΥΜΗ ΕΜΠΟΡΙΚΗ ΚΑΙ ΒΙΟΜΗΧΑΝΙΚΗ ΕΤΑΙΡΕΙΑ ΗΛΕΚΤΡΟΝΙΚΩΝ ΥΠΟΛΟΓΙΣΤΩΝ ΚΑΙ ΕΙΔΩΝ ΧΑΡΤΟΒΙΒΛΙΟΠΩΛΕΙΟΥ» και το διακριτικό τίτλο «ΠΛΑΙΣΙΟ COMPUTERS Α.Ε.Β.Ε.» και ειδικότερα στην θέση ΣΚΛΗΡΗ Μαγούλας (Δήμος Ελευσίνας) 1ος όροφος, σήμερα **την 9η Ιουνίου 2021, ημέρα της εβδομάδος Τετάρτη και ώρα 11:30 π.μ.,** συνήλθε, μετά από πρόσκληση του Προέδρου του, σε τακτική συνεδρίαση το Διοικητικό Συμβούλιο της Εταιρείας, προκειμένου να συζητήσει και λάβει αποφάσεις επί των ακόλουθων θεμάτων της ημερησίας διατάξεως:

**Θέμα 1ο: Ορισμός των μελών της Επιτροπής Ελέγχου σε συνέχεια της παρασχεθείσας από την ετήσια Τακτική Γενική Συνέλευση των μετόχων της 8ης Ιουνίου 2021 σχετικής εξουσιοδοτήσεως.**

**Θέμα 2ο:** [●]

Κατά τη συνεδρίαση του Διοικητικού Συμβουλίου παρέστησαν αυτοπροσώπως άπαντα τα μέλη του νέου Διοικητικού Συμβουλίου της Εταιρείας, ήτοι:

1) Γεώργιος Γεράρδος του Κωνσταντίνου, **Πρόεδρος του Διοικητικού Συμβουλίου (Εκτελεστικό Μέλος).**

2) Κωνσταντίνος Γεράρδος του Γεωργίου, **Διευθύνων Σύμβουλος της Εταιρείας (Εκτελεστικό Μέλος).**

3) Απόστολος Ταμβακάκης του Σταύρου, **Αντιπρόεδρος του Διοικητικού Συμβουλίου (Ανεξάρτητο Μη Εκτελεστικό Μέλος).**

4) Αικατερίνη Βασιλάκη του Δημητρίου, **Μέλος του Διοικητικού Συμβουλίου** **(Εκτελεστικό Μέλος).**

5) Αλέξιος Πιλάβιος του Ανδρέα, **Μέλος του Διοικητικού Συμβουλίου (Ανεξάρτητο Μη Εκτελεστικό Μέλος).**

6) Κωνσταντίνος Μητρόπουλος του Σωτηρίου, **Μέλος του Διοικητικού Συμβουλίου (Ανεξάρτητο Μη Εκτελεστικό Μέλος).**

Στη συνεδρίαση προήδρευσε ο κ. Γεώργιος Γεράρδος και η κα. Αικατερίνη Βασιλάκη εκτέλεσε χρέη γραμματέα και κράτησε τα πρακτικά. Αφού διαπιστώθηκε απαρτία, σύμφωνα με το άρθρο 15 παρ. 5 του Καταστατικού της Εταιρείας και το νόμο, καθ’ όσον στην παρούσα συνεδρίαση παρίστανται άπαντα τα μέλη τουνέου Διοικητικού Συμβουλίου και κανένα από αυτά δεν αντιλέγει στη συζήτηση και την περαιτέρω λήψη αποφάσεων, το ΔιοικητικόΣυμβούλιο εισήλθε στην συζήτηση και εξέταση των θεμάτων της ημερησίας διατάξεως.

**Θέμα 1ο:**

**Ορισμός των μελών της Επιτροπής Ελέγχου σε συνέχεια της παρασχεθείσας από την ετήσια Τακτική Γενική Συνέλευση των μετόχων της 8ης Ιουνίου 2021 σχετικής εξουσιοδοτήσεως.**

Επί του πρώτου θέματος της ημερησίας διατάξεως ο Πρόεδρος του Διοικητικού Συμβουλίου, κ. Γεώργιος Γεράρδος, σημείωσε προς τα λοιπά παριστάμενα μέλη αυτού ότι η ετήσια Τακτική Γενική Συνέλευση των μετόχων της Εταιρείας της 8ης Ιουνίου 2021 αποφάσισε κατά πλειοψηφία την εκλογή **νέας τριμελούς Επιτροπής Ελέγχου**, σύμφωνα με τις διατάξεις του άρθρου 44 παρ. 1 του ν. 4449/2017, όπως ισχύει μετά την τροποποίησή του από το άρθρο 74 παρ. 4 του ν. 4706/2020, η οποία Επιτροπή (με βάση την εν λόγω απόφαση):

***- θα συνιστά Επιτροπή του Διοικητικού Συμβουλίου,***

***- θα αποτελείται από τα τρία (3) μη εκτελεστικά μέλη αυτού, τα οποία είναι στο σύνολό τους ανεξάρτητα από την Εταιρεία, σύμφωνα με τις διατάξεις του ισχύοντος νομοθετικού και κανονιστικού εν γένει πλαισίου,***

***- τα μέλη της θα ορισθούν από το Διοικητικό Συμβούλιο, αφού διαπιστωθεί η πλήρωση των κριτηρίων και προϋποθέσεων του α. 44 ν. 4449/2017, όπως ισχύει σήμερα,***

***- η θητεία της θα συμπίπτει με τη θητεία του νεοεκλεγέντος από την ετήσια Τακτική Γενική Συνέλευση των μετόχων της 8ης Ιουνίου 2021 Διοικητικού Συμβουλίου, ήτοι θα είναι πενταετής, λήγουσα την 8η Ιουνίου 2026, παρατεινόμενη μέχρι τη λήξη της προθεσμίας εντός της οποίας πρέπει να συνέλθει η αμέσως επόμενη Τακτική Γενική Συνέλευση και μέχρι τη λήψη σχετικής αποφάσεως.***

Έτι περαιτέρω η ετήσια Τακτική Γενική Συνέλευση των μετόχων της Εταιρείας με την αυτή κατά πλειοψηφία απόφασή της παρείχε προς το Διοικητικό Συμβούλιο τη ρητή και ειδική εξουσιοδότηση να προβεί στον ειδικότερο προσδιορισμό των μελών της Επιτροπής Ελέγχου, αφού προηγουμένως διακριβωθεί η εις το ακέραιο πλήρωση στο πρόσωπό τους των κριτηρίων και προϋποθέσεων που τίθενται από τις διατάξεις της παρ. 1 του άρθρου 44 του ν. 4449/2017, όπως ισχύει.

Σε συνέχεια της χορηγηθείσας κατά τα ανωτέρω σχετικής εξουσιοδοτήσεως και δεδομένου ότι έχει ήδη λάβει χώρα από την ετήσια Τακτική Γενική Συνέλευση των μετόχων της 8ης Ιουνίου 2021 ο ορισμός των ανεξάρτητων μελών του Διοικητικού Συμβουλίου, καλείται το εν λόγω εταιρικό όργανο κατά την παρούσα συνεδρίασή του να προβεί στον προσδιορισμό των μελών της Επιτροπής Ελέγχου.

Μετά την ως άνω εισήγηση του Προέδρου του Διοικητικού Συμβουλίου και αφού ακολούθησε διεξοδική συζήτηση μεταξύ του συνόλου των παρισταμένων μελών αυτού κατά τη διάρκεια της οποίας διαπιστώθηκε αφενός μεν η αναγκαιότητα, αφετέρου δε η σκοπιμότητα της προτεινόμενης ενέργειας, επί σκοπώ πλήρους και προσήκουσας συμμόρφωσης με τις επιταγές του ισχύοντος κανονιστικού πλαισίου περί εταιρικής διακυβέρνησης, το Διοικητικό Συμβούλιο **ομόφωνα και παμψηφεί ορίζει** ως μέλη της Επιτροπής Ελέγχου της Εταιρείας τα ακόλουθα πρόσωπα, **τα οποία πληρούν όλες τις προϋποθέσεις του νόμου και της απόφασης της Γενικής Συνέλευσης και διαθέτουν αποδεδειγμένα όλα τα απαιτούμενα τυπικά και ουσιαστικά προσόντα** και δη:

**1.** Αλέξιο Πιλάβιο του Ανδρέα,κάτοικο [●] Αττικής, οδός [●] αριθ. [●], κάτοχο του με αριθμό [●] Α.Δ.Τ., εκδοθέντος την [●] από το Τ.Α. [●], με Α.Φ.Μ. [●], Δ.Ο.Υ. [●], **Ανεξάρτητο Mη Εκτελεστικό Μέλος του Διοικητικού Συμβουλίου,**

**2.** Κωνσταντίνο Μητρόπουλο του Σωτηρίου, κάτοικο [●] Αττικής, οδός [●] αριθ. [●], κάτοχο του με αριθμό [●] Α.Δ.Τ., εκδοθέντος την [●] από το Τ.Α. [●], με Α.Φ.Μ. [●], Δ.Ο.Υ. [●], **Ανεξάρτητο Mη Εκτελεστικό Μέλος του Διοικητικού Συμβουλίου και**

**3.** Απόστολο Ταμβακάκη του Σταύρου, κάτοικο [●] Αττικής, οδός [●] αριθ. [●], κάτοχο του με αριθμό [●] Α.Δ.Τ, εκδοθέντος την [●] από το Τ.Α. [●], με Α.Φ.Μ. [●], Δ.Ο.Υ. [●], **Ανεξάρτητο Μη Εκτελεστικό Μέλος του Διοικητικού Συμβουλίου.**

Τα ορισθέντα κατά τα ανωτέρω μέλη της Επιτροπής Ελέγχου, η οποία αποτελεί Επιτροπή του Διοικητικού Συμβουλίου, πληρούν στο ακέραιο τις προϋποθέσεις του άρθρου 44 του ν. 4449/2017 και του ν. 3016/2002, όπως επίσης και όλα τα κριτήρια ανεξαρτησίας κατά την έννοια των διατάξεων της παρ. 1 του άρθρου 4 του ν. 3016/2002 και των παρ. 1 και 2 του άρθρου 9 του ν. 4706/2020, δεδομένου ότι τούτο προκύπτει και από την ίδια την ιδιότητά τους ως ανεξαρτήτων μελών του Διοικητικού Συμβουλίου και επίσης επιβεβαιώνεται και από τα βιογραφικά σημειώματα αυτών, τα οποία έχουν ήδη αναρτηθεί στην ιστοσελίδα της Εταιρείας (www.plaisio.gr), επί σκοπώ πλήρους και προσήκουσας ενημέρωσης των μετόχων αυτής και του επενδυτικού κοινού εν γένει.

Πιο συγκεκριμένα και προς επίρρωση των ανωτέρω:

**(α)** το επιβαλλόμενο εκ του ισχύοντος κανονιστικού πλαισίου (και δη τόσο εκ του ισχύοντος μέχρι την 17.07.2021 άρθρου 4 του ν. 3016/2002 [ΦΕΚ Α΄ 110/17.05.2002] όσο και, ιδίως, εκ του άρθρου 9 του ν. 4706/2020 [ΦΕΚ Α΄ 136/17.07.2020]), **κριτήριο ανεξαρτησίας, πληρούται στο πρόσωπο του συνόλου των μελών της Επιτροπής Ελέγχου**, τα οποία:

(i) δεν κατέχουν άμεσα ή έμμεσα ποσοστό δικαιωμάτων ψήφου μεγαλύτερο του 0,5% του μετοχικού κεφαλαίου της Εταιρείας και

(ii) είναι απαλλαγμένα από οιαδήποτε σχέση εξάρτησης, όπως αυτή (σχέση εξάρτησης) εξειδικεύεται αφενός μεν στην παρ. 1 του άρθρου 4 του ν. 3016/2002, αφετέρου δε στην παρ. 2 του άρθρου 9 του ν. 4706/2020, με την Εταιρεία ή συνδεδεμένα με αυτή πρόσωπα και ουδεμία οικονομική, επιχειρηματική, οικογενειακή ή άλλου είδους σχέση διατηρούν, η οποία δύναται να επηρεάσει τις αποφάσεις τους και την ανεξάρτητη, αντικειμενική και αμερόληπτη κρίση τους,

**(β)** το κριτήριο **της επαρκούς γνώσης του τομέα στον οποίο δραστηριοποιείται η Εταιρεία,** πληρούται στο πρόσωπο όλων των ως άνω μελών της Επιτροπής Ελέγχου, καθόσον τα ως άνω πρόσωπα αποτελούν σημαντικές προσωπικότητες της εγχώριας επιχειρηματικής σκηνής και λόγω της μακροχρόνιας επαγγελματικής εμπειρίας , της συμμετοχής τους σε μέλη ΔΣ αναγνωρισμένων νομικών οντοτήτων και οργανισμών και των ποικίλων ενασχολήσεών τους εν γένει, έχουν πλήρη και σαφή εικόνα για τον τρόπο οργάνωσης, διοίκησης και λειτουργίας της Εταιρείας, για τα προϊόντα που εμπορεύεται και τις υπηρεσίες που παρέχει, καθώς και για το επιχειρηματικό μοντέλο και την στρατηγική που ακολουθεί,

**(γ)** το κριτήριο της **επαρκούς γνώσης στην λογιστική ή ελεγκτική,** πληρούται επαρκώς και αποδεδειγμένα στο πρόσωπο του κ. Αλεξίου Πιλάβιου, ο οποίος πέραν της αξιόλογης θεωρητικής του κατάρτισης, κατείχε κατά τη διάρκεια της 35ετούς καριέρας του ανώτατες θέσεις στον εγχώριο χρηματοπιστωτικό τομέα, διαθέτει πολύ μεγάλη εμπειρία στους τομείς των κεφαλαιαγορών και της διαχείρισης επενδύσεων και, ως εκ τούτου, δύναται να συμβάλει αποφασιστικά και ουσιωδώς στην ενίσχυση της αποδοτικότητας της Επιτροπής Ελέγχου και στην ιδιαίτερα αποτελεσματική εκπλήρωση των αρμοδιοτήτων και του ρόλου της.

Επισημαίνεται, επίσης, ότι το κριτήριο της επαρκούς γνώσης στην λογιστική ή ελεγκτική πληρούται και στο πρόσωπο των δύο μελών της Επιτροπής. Ο κ. Απόστολος Ταμβακάκης, ο οποίος είναι ιδρυτής, Πρόεδρος και Διευθύνων Σύμβουλος του μεγαλύτερου ελληνικού private equity fund, ενώ κατά τη διάρκεια της επαγγελματικής του πορείας έχει διατελέσει ανώτατο διοικητικό στέλεχος εγνωσμένου κύρους τραπεζικών και πιστωτικών ιδρυμάτων. Ο κ. Κωνσταντίνος Μητρόπουλος έχει διατελέσει ανώτατο διοικητικό στέλεχος εγνωσμένου κύρους τραπεζικών και πιστωτικών ιδρυμάτων καθώς και εντεταλμένος σύμβουλος σε μία από τις μεγαλύτερες ελεγκτικές εταιρείες της Ελλάδας.

Επισημαίνεται για λόγους πληρότητας ότι και τα 3 ορισθέντα μέλη της Επιτροπής Ελέγχου έχουν υπηρετήσει επί σειρά ετών και υπηρετούν σε Επιτροπές Ελέγχου και άλλων εισηγμένων εταιρειών και συνακόλουθα εξ αυτού του λόγου διαθέτουν σχετική εμπειρία στο συγκεκριμένο αντικείμενο.

Ο Πρόεδρος της Επιτροπής Ελέγχου θα εκλεγεί από τα μέλη της κατά την συνεδρίασή της για συγκρότηση σε σώμα και θα έχει την ιδιότητα του ανεξάρτητου μη εκτελεστικού μέλους του Διοικητικού Συμβουλίου κατά την έννοια των σχετικών διατάξεων του ν. 4449/2017 και ν. 3016/2002.

Τέλος τα στοιχεία επικοινωνίας της Επιτροπής είναι τα ακόλουθα:

- Ταχυδρομική διεύθυνση: θέση Σκλήρη, Μαγούλα Αττικής, Τ.Κ. 19018

- Τηλέφωνο Επικοινωνίας: ……………………..…….

- Email: ……………………………..

**Θέμα 2ο:**

[●]

Κατόπιν τούτων και μη υπάρχοντος άλλου θέματος προς συζήτηση, ολοκληρώθηκε και λύθηκε η παρούσα συνεδρίαση του Διοικητικού Συμβουλίου, καταρτίσθηκε δε το παρόν πρακτικό, το οποίο ενσωματώνει το σύνολο των αποφάσεων που ελήφθησαν και το οποίο υπογράφηκε από όλα τα μέλη του Διοικητικού Συμβουλίου της Εταιρείας νόμιμα και όπως ακολουθεί:

|  |  |  |
| --- | --- | --- |
| **Ο ΠΡΟΕΔΡΟΣ** | **Ο ΔΙΕΥΘΥΝΩΝ** **ΣΥΜΒΟΥΛΟΣ**  | **Ο ΑΝΤΙΠΡΟΕΔΡΟΣ**  |
| ΓΕΩΡΓΙΟΣ ΓΕΡΑΡΔΟΣ | ΚΩΝΣΤΑΝΤΙΝΟΣ ΓΕΡΑΡΔΟΣ | ΑΠΟΣΤΟΛΟΣ ΤΑΜΒΑΚΑΚΗΣ**ΤΑ ΜΕΛΗ**ΑΙΚΑΤΕΡΙΝΗ ΒΑΣΙΛΑΚΗΑΛΕΞΙΟΣ ΠΙΛΑΒΙΟΣΚΩΝΣΤΑΝΤΙΝΟΣ ΜΗΤΡΟΠΟΥΛΟΣ |

Ακριβές απόσπασμα από το Βιβλίο Πρακτικών Συνεδριάσεων

του Διοικητικού Συμβουλίου της Ανώνυμης Εταιρείας

«ΠΛΑΙΣΙΟ COMPUTERS ΑΝΩΝΥΜΗ ΕΜΠΟΡΙΚΗ ΚΑΙ ΒΙΟΜΗΧΑΝΙΚΗ

ΕΤΑΙΡΕΙΑ ΗΛΕΚΤΡΟΝΙΚΩΝ ΥΠΟΛΟΓΙΣΤΩΝ ΚΑΙ ΕΙΔΩΝ ΧΑΡΤΟΒΙΒΛΙΟΠΩΛΕΙΟΥ»

Μαγούλα, 9 Ιουνίου 2021

Ο Πρόεδρος του Διοικητικού Συμβουλίου